Maren Mjelde

**Maren Nævdal Mjelde** (født 1989) er en norsk fotballspiller fra Arna som spiller for . 

Hun er flere ganger seriemester og cupmester i England med Chelsea, har EM-bronse og EM-sølv med det norske landslaget. I årene 2007–2025 spilte hun 183 landskamper og scoret 20 landslagsmål og og var landslagskaptein fra 2015 til 2025.

## Klubbkarriere
#### Arna-Bjørnar (2005–2012)
I aldersbestemte klasser spilte hun på guttelag til Idrettslaget Fri. Mjelde spilte både håndball og fotball for Bjørnar, og utsatte lenge å velge idrett. Mjelde var fast på A-laget til Arna-Bjørnar og kaptein for J17-landslaget i fotball som 15-åring, men hadde ikke like stor utvikling som håndballspiller. Dermed ble fotball veien å gå.

Mjelde spilte midtstopper i den første tiden, men ble flyttet fram til høyre indreløper. Da Arna-Bjørnar gjorde comeback i Toppserien i 2006-sesongen, scoret Mjelde fire mål. Hun imponerte nok til å vinne «Kniksens Minnefond» fra Sportsklubben Brann. 

I 2007 ble Mjelde kåret til årets unge spiller av NISO.

Arna-Bjørnar ble imidlertid den evige rett-bak-medaljene med femteplass i 2006, fjerde i 2007, femte i 2008, femte i 2009 og fjerde i 2010 og 2011. Etter 2012-sesongen gikk kontrakten ut, og hun forlot Arna-Bjørnar etter mange sesonger i klubben.

#### Turbine Potsdam (2013–2014)
I desember 2012 ble det kjent at Mjelde hadde signert for regjerende tyske mester 1. FFC Turbine Potsdam. Samtidig signerte også Andrine Hegerberg og Ada Hegerberg, og dermed var de tre norske spillere i den tyske storklubben. I februar 2013 debuterte hun i Frauen-Bundesliga mot Freiburg i første kamp etter vinterpausen. Turbine Potsdam endte 2012/13-sesongen på 2.-plass, kvalifisert for Champions League kommende sesong. De tok seg også til den tyske cupfinalen, hvor de i likhet med i serien måtte gi tapt for Wolfsburg.

I Champions League 2013/14s åttendedelsfinale scoret Mjelde på straffespark mot forhåndsfavoritten Lyon og sendte laget til kvartfinale med seier 2–1. Laget tok seg videre også fra kvartfinalen, før det sa stopp i den heltyske semifinalen mot Wolfsburg. I serien endte laget på 3. plass.

Til tross for at Mjelde spilte fast på et av Europas beste lag, og at klubben ville forlenge med henne, var hun tidlig i 2014 ærlig om at hun vurderte å forlate klubben når kontrakten gikk. Hun begrunnet det blant annet med at hun ble brukt som høyre midtstopper i en trebackslinje, at laget spilte fotball på en måte som kanskje ikke var så utviklende for henne, og dessuten at hun savnet råd og tilbakemeldinger fra trenere på hva som kunne gjøre henne bedre.

#### Kopparbergs/Göteborg FC (2014)
I mai 2014 ble det kjent at Mjelde hadde signert med svenske Kopparbergs/Göteborg FC ut 2015-sesongen. Hun la ikke skjul på at hun gjerne vil bytte ut midtstopperplassen i Tyskland med en midtbaneplass i Sverige.

#### Avaldsnes (2015–2016)
I januar 2015 ble Mjelde hentet til hardtsatsende Avaldsnes av Tom Nordlie. Avaldsnes hadde ambisjon om seriegull og hadde også hentet landslagsspiller Elise Thorsnes. Mjelde ble raskt kaptein i sin nye klubb. Til tross for voldsom satsing klarte ikke Avaldsnes å vippe LSK Kvinner av tronen, og endte på 2. plass i Toppserien 2015. De fikk mulighet til revansje da de møtte LSK i cupfinalen i NM 2015. Mjelde sendte Avaldsnes i ledelsen på et frispark, men også i cupen måtte Avaldsnes gi tapt for LSK, og ta til takke med sølv etter tap 2–3.

I Champions League 2016/17 tok Avaldsnes seg til 16-delsfinale, hvor de møtte laget som ble sett på som verdens beste på tidspunktet, Lyon. Med 2–5 tap på hjemmebane, og 0–5 borte, var Avaldsnes Champions League-eventyr over. Også i 2016-sesongen endte Avaldsnes på 2. plass i Toppserien. Etter sesongen ble det kjent at Mjelde ikke forlenget kontrakten, og forlot klubben etter to år.

#### Chelsea (2016–2024)
I november 2016 signerte Mjelde for den engelske storklubben Chelsea. Hun hadde ennå ikke vunnet en tittel i sin seniorkarriere, men det skulle det endre seg i Chelsea. I sin første hele sesong ble hun både serie- og FA-cupmester. I mai 2018 ble det klart at Mjelde hadde skrevet en ny treårskontrakt. I 2018/19-sesongen endte Chelsea på 3. plass i serien, før de i 2019/20-sesongen igjen ble seriemester, denne gangen på poengsnitt fordi sesongen ble avbrutt av koronapandemien.

Under ligacupfinalen mot Bristol City i mars 2021 måtte Mjelde forlate banen med kneskade. Hun hadde røket leddbåndet og kneskålen var ute av ledd. Legene beskrev det som et mirakel av skaden ikke var mer alvorlig. Dermed ventet operasjon og en lengre periode ute av spill. Til tross for at Mjelde ikke fikk delta i sesonginnspurten, ble hun både seriemester og ligacupmester. Hun ble også tatt ut på Årets lag i Women´s Super League 2020/21-sesongen.

I november 2021 var hun tilbake på banen, da hun ble byttet inn i Champions League-kampen mot Servette FC. Men Mjelde følte fortsatt at kneet ikke var helt som det skulle, og sammen med landslagsledelsen og trenerteamet i Chelsea ble det trukket i nødbremsen. Mjelde måtte av fotballbanen og tilbake til rehabiliteringstrening. Dermed ventet nye måneder på sidelinjen, før hun i mars 2022 sakte, men sikkert fikk komme tilbake.

I juni 2022 skrev hun en ny ettårskontrakt med Chelsea, før hun i juni 2023 signerte for enda ett år.

I mai 2024 ble det kjent at Mjelde kom til å forlate Chelsea når kontrakten gikk ut ved sesongslutt.

## Landslagskarriere
Mjelde har landskamper for J17, J19, U20, U23 og det norske A-landslaget.

I oktober 2007 ble Mjelde tatt ut på A-landslaget til hjemmekamp mot Russland. Hun fikk sin debut da hun kom inn for Ane Stangeland Horpestad i det 78. minutt. 

I 2008 spilte hun for J19- og U20-landslaget, og som 18-åring var Mjelde kaptein for landslaget som kom til finalen i J19-EM. Det ble tap i finalen og EM-sølv.

Mot slutten av 2008 og begynnelsen av 2009 forsvant mange etablerte forsvarsspillere fra landslaget. Det åpnet for Mjelde i A-landslagstroppen igjen, og fra 2009 var hun bare å finne på A-landslaget. På tross av at Mjelde ble stadig mer etablert som indreløper på klubblaget, ble hun konsekvent brukt i sin gamle posisjon som midtstopper på landslaget. Hun ble med landslagssjef Bjarne Berntsen til EM i Finland 2009, men begynte uheldig med å skaffe Tyskland et straffespark som ble til mål. Hun gjorde ellers et godt nok inntrykk til at hun fikk spille samtlige minutter av samtlige kamper i EM, helt til semifinalen mot Tyskland. Berntsen ga Mjelde svært god karakteristikk etter sin siste kamp som landslagssjef. Også under Eli Landsem var Mjelde som oftest førstevalg som midtstopper. I løpet av 2011 spilte hun flere kamper som kaptein i fravær av Ingvild Stensland og Trine Rønning, og var med i Norges tropp til VM i Tyskland.

I 2013 var hun med å ta sølv i EM i Sverige, og Mjelde ble også plukket ut av UEFA på turneringens All Star-lag.

Fra 2015 til hun avsluttet landslagskarrieren i 2025 var Mjelde kaptein for det norske A-landslaget. Hun har deltatt i de store mesterskapene VM i Canada 2015, EM i Nederland 2017, VM i Frankrike 2019, EM i England 2022, VM i Australia og New Zealand 2023 og EM 2025 i Sveits. Hun har spilt 183 landskamper og scoret 20 landslagsmål.

## Personlig liv
Maren er søster til tidligere fotballspiller Erik Mjelde.

## Meritter
### Klubblag
**Arna-Bjørnar:**
* Kniksens Minnefond 2006
* Årets unge spiller 2007

**Turbine Potsdam:**

* DFB-Hallenpokal: 2013, 2014

**Avaldsnes:**

* Seriesølv: 2015, 2016

**Chelsea:**

* FA Women´s Super League: 2017/18, 2019/20, 2020/21, 2021/22
* Women´s FA Cup: 2017/18, 2021/22
* FA Women´s League Cup: 2019/20, 2020/21
* FA Community Shield: 2020

### Landslag
**J19-landslaget**
* EM-sølv: 2008

**A-landslaget**
* EM-bronse: 2009
* EM-sølv: 2013
* EMs All Star Team: 2013
* Algarve Cup: 2019

## Referanser


## Eksterne lenker
*